Diari Oficial de la Generalitat Valenciana


Sumari del DOGV 5401, del 04-12-2006 (2006/14188)

DECRET 179/2006, d'1 de desembre, del Consell, pel qual es determina el calendari laboral d'aplicació en l'àmbit territorial de la Comunitat Valenciana per a l'any 2007.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/12/02/179/dof/vci/html**

### Dades del document

Número de DOGV
:   5401

Data del DOGV
:   04-12-2006

Secció del DOGV
:   I. DISPOSICIONS GENERALS

Número del document
:   2006/14107


Data del document
:   02-12-2006

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * vacances retribuïdes
    * legislació
    * dia festiu
    * jornada de treball

DECRET 179/2006, d'1 de desembre, del Consell, pel qual es determina el calendari laboral d'aplicació en l'àmbit territorial de la Comunitat Valenciana per a l'any 2007. [2006/14361]  
El Reial Decret Legislatiu 1/1995, de 24 de març, pel qual es va aprovar el text refós de la Llei de l'Estatut dels Treballadors, va determinar, en la disposició transitòria cinquena, la vigència fins al 12 de juny de 1995 de les normes sobre jornada i descansos contingudes en el Reial Decret 2001/1983, de 28 de juliol, sense perjudici de la seua adequació pel Govern, prèvia consulta a les organitzacions empresarials i sindicals afectades, a les previsions contingudes en els articles 34 a 38 del mencionat text legal.  
Al dit efecte, el Reial Decret 1561/1995, de 21 de setembre, sobre jornades especials de treball, va derogar expressament el Reial Decret 2001/1983, de 28 de juliol (modificat pel Reial Decret 1346/1989, de 3 de novembre), sobre regulació de la jornada de treball, jornades especials i descansos, si bé exceptuant-se de la derogació el que disposen els articles 45, 46 i 47 en matèria de festes laborals, per la qual cosa estes normes continuen sent el referent reglamentari d'aplicació del text refós de la Llei de l'Estatut dels Treballadors.  
L'article 45 del Reial Decret 2001/1983, de 28 de juliol, regula, de conformitat amb l'article 37.2 de l'Estatut dels Treballadors, la determinació de les festes d'àmbit nacional que s'inclouran en el calendari laboral de cada any com a dies inhàbils a efectes laborals, retribuïts i no recuperables, i establix la facultat de les comunitats autònomes de substituir les festes assenyalades en l'apartat 1.d) del precepte assenyalat per altres que per tradició els siguen pròpies.  
D'acord amb l'article 37.2 de l'Estatut dels Treballadors, el text reglamentari permet a les comunitats autònomes afegir una festa més a les catorze determinades, de les quals dos són locals, quan les comunitats autònomes no puguen establir una de les seues festes tradicionals per no coincidir en diumenge un nombre suficient de festes nacionals, i esta festa tindrà el caràcter de recuperable.  
En virtut del que disposen les disposicions invocades, s'establixen com a festes pròpies de la Comunitat Valenciana, pel seu caràcter tradicional, els dies 9 d'abril, Dilluns de Pasqua, i 9 d'octubre, Dia de la Comunitat Valenciana, i es manté el 19 de març, dia de Sant Josep, patró de Valencia.  
En atenció a la significació rellevant que té en la nostra cultura el dia 6 de gener, Epifania del Senyor, i tenint en compte el que establixen les normes esmentades, s'ha considerat procedent establir el mencionat dia amb caràcter de festiu recuperable, fent possible amb això el gaudi de les dotze festes laborals en l'àmbit de la Comunitat Valenciana. A més, pel que fa a la determinació de les dues festes laborals de caràcter local, caldrà ajustar-se al que disposa l'article 46 del Reial Decret 2001/1983 de 28 de juliol, dins del més ampli respecte als valors que es desprenen de la nostra tradició cultural.  
Sobre el calendari laboral que recull el present decret han sigut consultades les organitzacions sindicals i empresarials més representatives a la Comunitat Valenciana.  
En virtut d'això, a proposta del conseller d'Economia, Hisenda i Ocupació i amb la deliberació prèvia del Consell, en la reunió del dia 1 de desembre de 2006,  
DECRETE  
Article 1  
D'acord amb el que disposen els articles 37.2 del Text Refós de la Llei de l'Estatut dels Treballadors aprovat pel Reial Decret Legislatiu 1/1995, de 24 de març, i 45 del Reial Decret 2001/1983, de 28 de juliol (modificat pel Reial Decret 1346/1989, de 3 de novembre), declarat vigent en la disposició derogatòria única del Reial Decret 1561/1995, de 21 de setembre, sobre jornades especials de treball, es declaren dins de l'àmbit territorial de la Comunitat Valenciana dies inhàbils a efectes laborals, retribuïts i no recuperables, els coincidents amb les dates que a continuació es detallen:  
1 de gener Cap d'Any.  
19 de març Sant Josep.  
6 d'abril Divendres Sant.  
9 d'abril Dilluns de Pasqua.  
1 de maig Festa del Treball.  
15 d'agost Assumpció de la Mare de Déu.  
9 d'octubre Dia de la Comunitat Valenciana.  
12 d'octubre Dia de la Hispanitat.  
1 de novembre Tots Sants.  
6 de desembre Dia de la Constitució.  
8 de desembre Immaculada Concepció.  
25 de desembre Nativitat del Senyor.  
Article 2  
D'acord amb el que disposa l'article 37.2 del text refós de la Llei de l'Estatut dels Treballadors, s'establix com a festa laboral, amb caràcter de retribuït i recuperable, el dia 6 de gener, Epifania del Senyor.  
El que disposa el paràgraf anterior no s'aplicarà a aquelles empreses el calendari laboral de les quals fixe la prestació del treball en termes setmanals, de dilluns a divendres, i en este cas els seus treballadors no es voran afectats per la dita recuperació.  
Valencia, 1 de desembre de 2006  
El president de la Generalitat,  
FRANCISCO CAMPS ORTIZ  
El conseller d'Economia, Hisenda i Ocupació,  
GERARDO CAMPS DEVESA


Còpia Permalink ELI